ຄະນະ​ເຈລະຈາ ຈາກ​ອີຣ່ານ ​ແລະ​ປະເທດມະຫາ​ອຳ​ນາດ ຈະ​ທຳ​ການ​ເຈລະຈາ​ ຮອບ​ຕໍ່​ໄປ ໃນອາທິດໜ້າ
ທັງ​ສອງ​ຝ່າຍ ຈະນຳເອົາ ຂອບຂອງ​ຂໍ້​ຕົກລົງ​ ທີ່​ພວກ​ເຂົາ​ເຈົ້າ​ ໄດ້​ຮ່າງ​ຂຶ້ນມາ​ ໃນ​ຕົ້ນເດືອນ​ນີ້ ​ມາຫັນປ່ຽນ​​ ໃຫ້ກາຍ​​ເປັນຂໍ້​ຕົກລົງ​ ຂັ້ນສຸ​ດທ້າຍ ພາຍ​ໃນ​ວັນ​ທີ 30 ມີ​ຖຸນາ.
ຄະນະເຈລະຈາຈາກອີຣ່ານ ແລະ ກຸ່ມປະເທດມະຫາອຳນາດ ຂອງໂລກ ຈະທຳການເຈລະຈາຮອບຕໍ່ໄປ ກ່ຽວກັບໂຄງການ ນິວເຄລຍຂອງອີຣ່ານ ໃນອາທິດໜ້າ ຢູ່ທີ່ ນະຄອນ Vienna ສະຫະພາບຢູໂຣບ ໄດ້ປະກາດໃນວັນພະຫັດມື້ນີ້ວ່າ ການ ເຈລະຈາ ຈະມີຂຶ້ນໃນວັນທີ 22 ແລະ 23 ເມສານີ້ ທັງສອງຝ່າຍ ຈະນຳເອົາ ຂອບຂອງຂໍ້ຕົກລົງ ທີ່ພວກເຂົາເຈົ້າໄດ້ຮ່າງຂຶ້ນມາ ໃນຕົ້ນເດືອນນີ້ ມາຫັນປ່ຽນມັນໃຫ້ກາຍເປັນຂໍ້ຕົກລົງຂັ້ນສຸດທ້າຍ ພາຍໃນວັນທີ 30 ມີຖຸນາ ຊຶ່ງເປັນເສັ້ນຕາຍ ທີ່ໄດ້ກຳນົດຂຶ້ນນັ້ນ ກຸ່ມດັ່ງກ່າວ ທີ່ລວມມີ ອັງກິດ ຈີນ ຝຣັ່ງ ຣັດເຊຍ ສະຫະລັດ ແລະ ເຢຍຣະມັນ ຢາກໃຫ້ ອີຣ່ານ ຫລຸດຜ່ອນ ກິດຈະກຳດ້ານນິວເຄລຍຂອງຕົນ ເພື່ອຮັບປະກັນ ວ່າ ຕົນບໍ່ໄດ້ສ້າງອາວຸດນິວເຄລຍ ເພື່ອເປັນການແລກປ່ຽນ ກັບການຍົກເລີກມາດຕະການ ລົງໂທດຕ່າງໆ ທີ່ໄດ້ເຮັດໃຫ້ເສດຖະກິດຂອງອີຣ່ານເສຍຫາຍ ນອກນັ້ນໃນວັນພະຫັດມື້ນີ້ ອົງການພະລັງງານປະລະມານູສາກົນ ກ່າວວ່າ ຕົນໄດ້ເສັດສິ້ນ ການເຈລະຈາທີ່  ຮອບນຶ່ງກັບອີຣ່ານ ອັນ ເປັນສ່ວນນຶ່ງຂອງຄວາມພະຍາຍາມ ທີ່ດຳເນີນຕໍ່ໄປ ແຕ່ແຍກອອກ ຕ່າງຫາກ ເພື່ອແກ້ໄຂກິດຈະກຳນິວເຄລຍຂອງອີຣ່ານ ອົງການສິ້ງຊອມຂອງອົງການສະຫະປະຊາຊາດ ກ່າວວ່າ ຂັ້ນຕອນດັ່ງກ່າວຈະສືບຕໍ່ໄປ ດ້ວຍການຈັດກອງປະຊຸມຫຼາຍຂຶ້ນຕື່ມອີກ ໃນອະນາຄົນອັນໃກ້ນີ້